Joseph Sinde Warioba

Joseph Sinde Warioba (født 1940) er en tanzaniansk politiker som var landets visepresident og statsminister fra 1985 til 1990. Han er for tiden dommer
i East African Court of Justice, den juridiske delen av Det østafrikanske fellesskap (EAC), og formann for Den tanzanianske grunnlovskommisjonen.

Warioba blei født i Bunda i Tanganyikaterritoriet (dagens Tanzania). Han fullførte utdannelsen sin ved Universitetet i Øst-Afrika i Dar-es-Salaam i 1966. Fra 1966 til 1968 var han statsadvokat i Dar-es-Salaam, og fra 1968 til 1970 var han rådgivende advokat for byrådet i Dar-es-Salaam. I 1970 avla han eksamen ved Haags folkerettsakademi, og fra 1976 til 1983 var han generaladvokat for Tanzania. Fra 1983 og til 1985, da han ble valgt som statsminister, var han justisminister.

Etter at hans statsministerperiode var over var han dommer i Den internasjonale havrettsdomstolen i Hamburg i Tyskland fra 1996 til 1999. I 1996 oppnevnte president Benjamin Mkapa ham til Presidentkommisjonen mot regjeringskorrupsjon, bedre kjent som Wariobakommisjonen.

Warioba ble oppnevnt til leder for Samveldets observatørgruppe under valget i Nigeria 2007. Warioba sa at valget var et positivt framskritt, men at det var enkelte uregelmessigheter.

 Referanser 
(10. april 2007) «Tanzania: Former Prime Minister Leads Observer Group for Nigeria Elections». allAfrica.com
(3. mai 2007) «Warioba says Nigerian polls free and fair». Daily News

Kategori:Tanzanianske visepresidenter
Kategori:Tanzanianske statsministre
Kategori:Representanter i Tanzanias nasjonalforsamling
Kategori:Personer fra regionen Mara